31996R1323
L 171/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1323/96 НА СЪВЕТА
от 26 юни 1996 година
за изменение на Регламент (ЕИО) № 1784/77 относно сертифицирането на хмела
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), и по-специално член 2, параграф 4 от него,
като взе предвид предложението на Комисията,
като има предвид, че Регламент (ЕИО) № 1784/77 на Съвета (2) определя етапа, на който трябва да бъде направено сертифицирането, и постановява условията, при които продуктите от хмел могат да бъдат подложени на допълнителна обработка;
като има предвид, че в бившата Германска демократична република обработката на хмела след прибиране на реколтата е традиционно различна от тази в други части на Общността, в смисъл че в много стопанства, които произвеждат хмел, чистенето и първоначалното изсушаване на шишарките се извършват едновременно със смилането и пресоването до образуването на гранулат, съществуващото оборудване не позволява разделянето на два етапа; като има предвид обаче, че тази процедура не съответства на законодателството на Общността, което постановява, че сертифицирането трябва да се осъществява преди каквато и да е обработка; като има предвид, че за да се даде възможност на производителите да разпрострат новите си инвестиции в един подходящ период, Регламент (ЕИО) № 1784/77 определя преходен период, по-дълъг от този, предвиден в Регламент (ЕИО) № 2239/91 на Комисията от 26 юли 1991 г. относно преходните мерки, приложими в сектора хмел след обединяването на Германия (3), който изтече на 31 декември 1992 г.; като има предвид, че до 31 декември 1995 г. ситуацията не е била регулирана в определени стопанства; като има предвид следователно, че посочената дерогация трябва да бъде удължена с една година и списъкът на съответните стопанства трябва да бъде подходящо изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1784/77 се изменя, както следва:
1.
във втората алинея от член 1, параграф 3 „31 декември 1995 г.“ се заменя с „31 декември 1996 г.“
2.
приложението се заменя с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той влиза в сила на 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 26 юни 1996 година.